OSP และ MTC
เมื่อวานนี้ดัชนีปิดบวก 30 จุด
31 ต.ค. 2561

ลูบคมตลาดทุน : ธนะชัย ณ นคร
เมื่อวานนี้ดัชนีปิดบวก 30 จุด
นักลงทุนสถาบันซื้อสุทธิกว่า 5,326 ล้านบาท ส่วนนักลงทุนกลุ่มอื่น ๆ ต่างขายออกมาถ้วนหน้า
ราคาหุ้นหลาย ๆ ตัว และดัชนีเริ่มวิ่งขึ้นมาอย่างรวดเร็วในช่วง 15.45 น. เป็นต้น และกระโดดพรวดช่วงสี่โมงเย็นพอดี กระทั่งปิดตลาดของวัน
บรรยากาศแบบนี้ไม่ได้เห็นในตลาดหุ้นไทยมานานแล้ว
ก่อนหน้านี้ ได้คุยกับนักวิเคราะห์ เขาบอกว่า ดูเหมือนกองทุนกำลังทยอยเข้าหุ้นหลาย ๆ ตัว โดยเป็นการเข้าแบบ “เก็บสะสม” ไปเรื่อย ๆ เช่น พอราคาลงมาก็เก็บเข้าพอร์ต
แน่นอนว่าหุ้นส่วนใหญ่อยู่ในกลุ่ม SET100
หรือจะให้แคบมาหน่อย ก็คือ SET50
ส่วนหุ้นนอกกลุ่ม SET100 ก็มีกองทุนเข้ามาเหมือนกัน เช่น หุ้นที่เพิ่งเข้ามาอย่าง โอสถสภา หรือ OSP มีแรงซื้อเข้ามาหนาแน่นมาก ๆ ในช่วง 15.30–16.30 น.
ราคาหุ้น “โอสถสภา” OSP กลับขึ้นมายืนเหนือจอง 25.00 บาทได้หลังปิดตลาดเมื่อวานนี้
เมื่อวานนี้ปิด 25.75 บาท
โอสถสภาเข้าเทรดวันแรกเมื่อ 17 ต.ค.ที่ผ่านมา
3 วันทำการแรกราคาปิดยังอยู่เหนือจองได้ แต่สัญญาณทางเทคนิคไม่ค่อยดีซักเท่าไหร่ ทำให้ราคาปิดวันถัดมาลงไปต่ำกว่าจองนับจากนั้นเป็นต้นมา
แต่หากสังเกตดี ๆ มีแรงเข้ามารับซื้อช่วงที่ราคาหุ้นหลุดจอง แบบทยอยเก็บเข้าพอร์ตอยู่เรื่อย ๆ
นักวิเคราะห์ทางเทคนิคมองว่า หากราคายังยืนเหนือ 23.70 บาท ได้ ราคาก็น่าจะดีดกลับได้
และก็เป็นเช่นนั้นจริง ๆ
แต่ปฏิเสธไม่ได้ว่า ปัจจัยที่ทำให้ราคาหุ้นวิ่งไปไม่ไกลนัก เพราะราคาไอพีโอ (25.00 บาท) แทบจะไม่มีส่วนลดให้กับนักลงทุนที่ไม่ได้หุ้นไอพีโอ และต้องการเข้าไปซื้อขายในวันแรก
ราคา 25.00 บาท แทบจะ “เต็มมูลค่า” เลยล่ะ
พี/อี 29 เท่า ถือว่าใกล้เคียงกับค่าเฉลี่ยของกลุ่ม
ขณะที่จำนวนหุ้นที่นำออกมาขายมากกว่า 600 ล้านหุ้น จัดว่า “หนัก” พอสมควร
มีคำถามเข้ามาว่า แล้วมีโอกาสที่ราคาจะลงไปต่ำกว่าจองอีกไหม
คำตอบนี้ไม่มีใครตอบได้ เพราะขึ้นอยู่กับหลาย ๆ ปัจจัย โดยเฉพาะปัจจัยบวกของตัวโอสถสภาเองที่จะต้องมีประเด็นบวกใหม่ ๆ เข้ามาช่วยสนับสนุนราคาด้วย
เช่น ผลประกอบการไตรมาส 3/2561 ออกมาสวยงาม มากกว่าคาดการณ์ อะไรแบบนั้นไป
แม้ว่าราคาหุ้นโอสถสภาจะกลับมาได้
แต่มีนักลงทุนจำนวนมาก “ขายขาดทุน” หรือคัทลอส หุ้นตัวนี้กันไปค่อนข้างเยอะ เพราะกลัวว่าหากยิ่งถือนาน อาจจะขาดทุนมากขึ้น
ส่วนนักลงทุนที่ยังทนถืออยู่ ก็น่าจะเป็นโอกาสที่จะขาย หากราคาหุ้นวิ่งขึ้นมาเรื่อย ๆ 
จึงไม่ใช่เรื่องง่ายนักที่ราคาพอพ้นจอง พ้นน้ำขึ้นมาได้ แล้วจะวิ่งฉิวทันที
ราคาเป้าหมายที่มีนักวิเคราะห์ให้ไว้ มีเพียงของ บล.กสิกรไทย ให้ราคาพื้นฐาน 28.50 บาท แต่หากใครเข้าไปเก็บที่ราคาหุ้น 23 บาทกว่า ๆ ดูไปแล้วมีกำไรอยู่หลายช่อง (จากราคาปิดวานนี้) กระเป๋าตุงกันไป 
นอกเหนือจากหุ้น OSP แล้วก็ยังมี MTC หรือเมืองไทย แคปปิตอล ที่น่าจะอยู่ในเป้าหมายของกองทุน
ก่อนหน้านี้หลายวันราคาหุ้น MTC เปิดสูงปิดต่ำมาโดยตลอด เพราะรายย่อยที่เข้าเล่นน่าจะมีบางส่วน หรืออาจจะส่วนมากไม่อยากจะห่อกลับบ้านซักเท่าไหร่
นัยสำคัญกลัวว่า ตื่นเช้ามา ตลาดหุ้นจะเผชิญกับปัจจัยลบ แล้วปล่อยของไม่ทัน
จึงเป็นโอกาสของนักลงทุนที่ชอบเล่นหุ้นตอนสี่โมงเย็นเข้ามาเก็บสะสม
MTC ไม่ใช่หุ้นที่จ่ายปันผลงาม
แต่เป็นหุ้นสำหรับการเก็งกำไร หรือส่วนต่างราคาจากผลประกอบการที่ทำนิวไฮทุกไตรมาส
หุ้นรูปแบบนี้มีกองทุนหลายกองทุนชอบเข้าลงทุน
MTC น่าจะประกาศภายในสัปดาห์หน้า หรือวันที่ 12-13 พ.ย.นี้
ราคาหุ้นวิ่งขึ้นมาแรงแบบนี้มีโอกาสถูกขายทำกำไร (อาจจะก่อนประกาศผลประกอบการ) สูงมาก
MTC ยังมีข่าวดีเกี่ยวกับเป็นหุ้นตัวเต็งที่จะเข้าคำนวณใน MSCI ด้วย และจะประกาศในช่วงคืนวันที่ 13 พ.ย.นี้ หรือหลังจากวันแจ้งผลประกอบการไตรมาส 3 ไม่กี่วัน